Jo nykyisellään hoiva-avustajat voivat osallistua ympärivuorokautisen hoidon välittömän asiakastyön tekemiseen. Kotihoidon osalta tilanne on toisenlainen, sillä jokaisen työntekijän on osattava vastata asiakkaan tarpeisiin kokonaisvaltaisemmin, jotta asiakkaan luona käyvien työntekijöiden joukko pysyy rajattuna.
Kotikäynteihin voi kuitenkin sisältyä sellaisiakin tehtäviä, joiden suorittamiseen riittää myös hoiva-avustajan koulutus. Näin voi olla etenkin, jos hoiva-avustaja on saanut vahvan perehdytyksen kotihoidon tehtäviin ja saa tehtäviinsä ohjausta sosiaali- tai terveydenhuollon ammattihenkilöltä.
Hoiva-avustajien tehtävät liittyvät pääosin asiakkaan päivittäisissä toiminnoissa avustamiseen. Hoiva-avustajat voivat avustaa esimerkiksi peseytymisessä, pukeutumisessa ja ruokailussa. He voivat avustaa myös kotihoidossa  tilanteissa, joissa kotikäyntiin ei sisälly asiakkaan lääkehoidosta vastaamista. Myös ulkoilu asiakkaan kanssa hänen toimintakykynsä ylläpitämiseksi voi soveltua hoiva-avustajan tehtäväksi. Jos kotikäynnillä tarvitaan samanaikaisesti kahta työntekijää, on mahdollista, että heistä toinen voisi olla myös hoiva-avustaja.
Asiakas- ja potilasturvallisuuden kannalta on tärkeää, että kotihoidossa työskentelevistä pääosa on sosiaali- ja terveydenhuollon ammattihenkilöitä ja kotihoidon soveltuvissa tehtävissä olevilla hoiva-avustajilla on asianmukainen koulutus tehtävään. Päävastuu asiakkaan hoidosta ja huolenpidosta on aina ammattihenkilöllä.
Ohjeita hoiva-avustajien työnkuvasta:
Valviran tiedote 13.6.2022 koskien ympärivuorokautisen hoivan yksiköitä
Sosiaali- ja terveysministeriön kuntainfo